b'\n_START_ARTICLE_\nBBC-jeva \xc5\xa1portna osebnost leta - nagrada za trenerja leta\n_START_PARAGRAPH_\nBBC-jeva \xc5\xa1portna osebnost leta - nagrada za trenerja leta je nagrada, ki jo vsako leto decembra podelijo v sklopu ceremonije BBC-jeva \xc5\xa1portna osebnost leta. Nagrado se podeljuje trenerju, ki je tisto leto napravil najpomembnej\xc5\xa1i prispevek k britanskemu \xc5\xa1portu. Dobitnika odlo\xc4\x8di skupina ve\xc4\x8d kot 30 \xc5\xa1portnih novinarjev. Vsak \xc4\x8dlan skupine dolo\xc4\x8di svoja dva dobitnika, prvi izbor prejme dve to\xc4\x8dki, drugi pa eno. Trener, ki prejme nagrado, je torej tisti z najve\xc4\x8d to\xc4\x8dkami po kon\xc4\x8danem glasovanju. V primeru delitve prvega mesta po \xc5\xa1tevilu to\xc4\x8dk zmagovalca dolo\xc4\x8di ve\xc4\x8dje \xc5\xa1tevilo prvih izborov s strani novinarjev. \xc4\x8ce tudi s pomo\xc4\x8djo te metode ni zmagovalca in je dva ali ve\xc4\x8d trenerjev \xc5\xa1e vedno izena\xc4\x8denih, se nagrado razdeli._NEWLINE_Prvi dobitnik nagrade je leta 1999 postal nogometni trener Alex Ferguson. Edini trener, ki je doslej nagrado osvojil ve\xc4\x8d kot enkrat, je \xc5\xa1e en nogometni trener - Ars\xc3\xa8ne Wenger. Wenger je nagrado osvojil dvakrat - v letih 2002 in 2004. Doslej je petkrat nagrado prejel nogometni trener, vsi ostali \xc5\xa1porti imajo le po enega dobitnika. Nagrado so doslej osvojili \xc5\xa1tirje Britanci, pet od ostalih \xc5\xa1estih dobitnikov je bilo Evropejcev. Edini neevropski dobitnik je bil Avstralec Daniel Anderson, ki je bil tudi v \xc4\x8dasu podelitve v svoji rodni Avstraliji, zato je v njegovem imenu nagrado dvignil Paul Sculthorpe, kapetan rugby league kluba St Helens, ki ga Anderson vodi. Leta 2007 je boksarski trener Enzo Calzaghe postal prvi dobitnik, ki je treniral posameznika in ne kolektiv. Nazadnje je nagrado dobil Colin Montgomerie, ki je evropsko selekcijo popeljal do zmage na Ryderjevem pokalu 2010.'